अमेरिकासँग भाग्यमानी सुवास
‘सबै लेखेकै कुरा हुन्छ, त्यही नै भएको होला । अमेरिकाको विषयमा चाहिँ म अलिक भाग्यमानी नै छु,’ सुवास खकुरेल अमेरिका आएपछि भन्दै थिए । बन्द प्रशिक्षणमै नभएका विकेटकिपर–ब्याटर सुवासलाई नेपालले अमेरिका झिकाएको हो । 
ह्युस्टन, अमेरिका — ‘सबै लेखेकै कुरा हुन्छ, त्यही नै भएको होला । अमेरिकाको विषयमा चाहिँ म अलिक भाग्यमानी नै छु,’ सुवास खकुरेल अमेरिका आएपछि भन्दै थिए । बन्द प्रशिक्षणमै नभएका विकेटकिपर–ब्याटर सुवासलाई नेपालले अमेरिका झिकाएको हो । अमेरिका आइसकेका ओपनिङ ब्याटरद्वय आसिफ शेख र कुशल भुर्तेल सुरुवाति दिनमै घाइते भएपछि सुवासले अमेरिका आउने मौका पाएका हुन् । उनै सुवासले ओमानसँग ह्युस्टनमा बिहीबार आईसीसी विश्वकप क्रिकेट लिग–२ मा खेल्ने लगभग निश्चित छ । आइतबार बिहान साढे ९ बजे टिम व्यवस्थापनका तर्फबाट प्रशिक्षक पुबुदु दासानायके र नेपाल क्रिकेट संघ (क्यान) का व्यवस्थापक विनोद दासले सुवासलाई अमेरिका आउन पर्नेसक्ने सूचना दिएका थिए । त्यसको केही समयपछि प्रमुख छनोटकर्ता दीपेन्द्र चौधरीले सुवासलाई तिमी र अर्का विकेटकिपर ब्याटर दीलिप नाथमध्ये एकजना घाइते आसिफ र कुशलको विकल्पमा अमेरिका जानुपर्ने जानकारी गराएका थिए । क्यानका कार्यवाहक सचिव प्रशान्तविक्रम मल्लले दिउसो १२ बजेपछि सुवास नै अमेरिका जाने भएको उनलाई निश्चित गरेका थिए । कोभिड पीसीआर गर्दा साँझको ५ बजिसकेको थियो भने बेलुका राति साढे २ बजे उडेर २१ घन्टा लामो हवाई यात्राबाट सुवास सोमबार साँझ ह्युस्टन आइपुगेका थिए । मंगलबार दिउँसो प्रशिक्षणका लागि मोसा क्रिकेट मैदानमा पुग्दा सुवास हवाई यात्राबाट निकै थकित देखिन्थे । उनले सुरुमै नेट्समा लामो समय बिताएका थिए । सुवास र सुनिल धमलाले ओमानसँगको खेलमा ओपनिङ गर्ने लगभग निश्चित देखिएको छ । सुवास नेपाली टोलीको बन्द प्रशिक्षणमा रहेका खेलाडी होइनन् । तर बन्द प्रशिक्षणमा रहेको नेपालीसँग उनले केही अभ्यास खेलेका थिए । अमेरिकाको भिसा रहेका कारण पनि उनी भाग्यमानी हुन पुगे ।बन्द प्रशिक्षणमा नरहे पनि सुवास नेपाली टोलीमा छिरेको यो तेस्रो पटक हो । सन २०१० मा दक्षिण एसियाली खेलकुद (साग) मा नेपाली टोलीको प्रारम्भ सूचीमा नरहे पनि सुवासले बंगलादेशको यात्रा गर्ने मौका पाएका थिए । २०११ एसीसी ट्वान्टी २० कपमा पनि यस्तै नै भयो । बन्द प्रशिक्षणमा नरहेका उनले घरेलु भूमिका भएको यो प्रतियोगिता खेल्दै राष्ट्रिय टोलीमा ‘डेब्यु’ गरेका थिए । संयोगले नेपाली टोलीको प्रशिक्षकको रूपमा दासानायकेको पनि यो पहिलो प्रतियोगिता थियो । अमेरिकासँगको सम्बन्धअमेरिकासँगको खेलमा स्वभाविक जोडिएर आउने नाम हुन् सुवास । नेपालले अमेरिकासँग १५ मध्ये ८ खेल जितेको छ, त्यसमा ३ खेलमा सुवासले ठूलो भूमिका खेलेका छन् । सन् २०१२ को विश्व क्रिकेट लिग डिभिजन–४ मा सुवासले अमेरिकासँग मलेसियामा खेलेको १ सय १५ रनको इनिङ्स नेपाली खेलाडीको ५० ओभरको खेलमा दोस्रो संयुक्त व्यक्तिगत उच्च स्कोर हो ।त्यही प्रतियोगिताको फाइनलमा नेपालले अमेरिकामाथि ८ विकेटको विजय हात पार्दा सुवासले अविजित ४० रन बनाएका थिए । २०१४ को डिभिजन ३ मा पनि उनको अविजित ४९ रनमा नेपालले अमेरिकामाथि डकवर्थ लुइस पद्धतिमा १० रनको विजय हात पार्‍यो । २०१० मा काठमाडौंमा भएको डिभिजन ५ मा नेपाल र अमेरिका त्रिवि क्रिकेट मैदानमा आमने–सामने भएका थिए । सुवास त्यतिखेर पनि नेपाली टोलीमा थिएनन् । तर अमेरिकासँगको अभ्यास खेलमा काठमाडौंका खेलाडी जम्मा गरेर बनाइएको टोलीबाट सुवासले अमेरिकाविरुद्ध अर्धशतक बनाएपछि नेपाली टोलीमा उनको ढोका खुलेको थिए ।२०२० मा पछिल्लो पटक अमेरिका लिग–२ का लागि नेपाल र ओमानसँग खेल्न काठमाडौं आएको थियो । सुवास १४ सदस्यीय अन्तिम टोलीमा अटाएनन् । वैकल्पिकमै खुम्चिएका उनले अमेरिकासँग मूलपानी मैदानमा भएको अभ्यास खेलमा अर्धशतक बनाइदिए । पहिलो खेलमा शरद भेषावकर घाइते भएपछि शृंखलाको बाँकी खेलका लागि सुवासलाई नेपाली टोलीमा राखिएको थियो । तीन खेलमा मौका पाए पनि उनले खासै प्रदर्शन देखाउन सकेनन् । चोटसँग संघर्षरत सुवास त्यसयता पहिलो पटक नेपाली टोलीमा परेका हुन् । घरेलु मैदानमा २०१० मा भएको डिभिजन ५ को १४ सदस्यीय अन्तिम टोलीमा नपरेपछि सुवासले समाजिक सञ्जालमा आफू नै उत्कृष्ट भएको भनी पोस्ट गरेका थिए । ३४ वर्षे सुवासका लागि आफू उत्कृष्ट भएको प्रमाणित गर्ने अमेरिका भ्रमण अन्तिम अवसर हुनसक्छ । तस्बिरहरू : हेमन्त श्रेष्ठ/कान्तिपुर 